CELEX: 52013XG0803(01)
Language: ro
Date: 2013-08-03 00:00:00
Title: Concluziile Consiliului privind maximizarea potențialului politicii pentru tineret în realizarea obiectivelor Strategiei Europa 2020

3.8.2013   
            
            
               RO
            
            
               Jurnalul Oficial al Uniunii Europene
            
            
               C 224/2
            
         Concluziile Consiliului privind maximizarea potențialului politicii pentru tineret în realizarea obiectivelor Strategiei Europa 2020
   2013/C 224/02
   CONSILIUL ȘI REPREZENTANȚII GUVERNELOR STATELOR MEMBRE, REUNIȚI ÎN CADRUL CONSILIULUI,
   REAMINTIND CONTEXTUL POLITIC AL ACESTEI CHESTIUNI, ASTFEL CUM ESTE EXPUS ÎN ANEXĂ, ÎN SPECIAL:
   1.   CONSIDERĂ CĂ:
   
               1.
            
            
               Strategia Europa 2020 și inițiativele sale emblematice subliniază importanța conceperii și a furnizării de politici care să îi înzestreze pe toți tinerii cu aptitudinile și competențele de care au nevoie pentru a-și aduce contribuția în economia și în societatea bazate pe cunoaștere și recunoaște rolul politicii pentru tineret în acest sens. Obiectivele globale ale Strategiei Europa 2020 și obiectivele respective ale statelor membre pentru creșterea gradului de ocupare a forței de muncă în rândul tinerilor, pentru reducerea părăsirii timpurii a școlii și pentru sporirea participării la învățământul terțiar au o relevanță deosebită pentru tineret și pentru tinerii expuși cel mai mult riscului de marginalizare. Politica pentru tineret implică măsuri pentru sprijinirea incluziunii tinerilor în activități educative, culturale, legate de dezvoltare și de asociere, posibilități de a câștiga experiență și oportunități practice de învățare care sporesc aptitudinile de viață, competențele de învățare și specifice unei activități profesionale ale tinerilor.
            
         
               2.
            
            
               Cadrul reînnoit pentru cooperarea europeană în domeniul tineretului (2010-2018) (1) subliniază importanța unei duble abordări care să implice atât: (a) inițiative specifice în domeniul politicii pentru tineret; cât și (b) inițiative generalizatoare, pentru integrarea unei perspective de tineret în domeniile de politică relevante. Acesta oferă un set de instrumente destinate realizării unor activități în opt domenii de acțiune și pune accentul pe o abordare strategică transsectorială pentru a răspunde nevoilor și aspirațiilor tinerilor.
            
         
               3.
            
            
               Raportul comun al UE pentru 2012 în domeniul tineretului (2) face apel la crearea unor legături mai puternice și la o mai mare coeziune între cadrul reînnoit și Strategia Europa 2020.
            
         
               4.
            
            
               Impactul încetinirii creșterii economice asupra tinerilor prezintă provocări pentru politica pentru tineret, într-o serie de domenii politice conexe care sunt menite să răspundă nevoilor tuturor tinerilor și în special cu privire la obiective mai largi de politică publică, îndeosebi cele care au de a face cu Strategia Europa 2020 pentru o creștere inteligentă, durabilă și favorabilă incluziunii. Printre provocări (3) se numără șomajul, un risc sporit de excluziune, precum și riscul ca potențialul pentru bunăstarea tinerilor să fie afectat în mod negativ.
            
         
               5.
            
            
               Numeroși tineri se implică activ, se dezvoltă și progresează în grupuri, comunități și în societatea în ansamblu, oferind și totodată beneficiind de avantaje însemnate în ceea ce privește dezvoltarea, competențele, experiența și expertiza lor personale și sociale. Totuși, tinerii se confruntă cu „tranziții” îndelungate între dependență și independență și cu traiectorii mai puțin sigure în ceea ce privește implicarea lor ocupațională și parcursul lor ocupațional.
            
         
               6.
            
            
               Capacitatea și abilitatea tinerilor de a manifesta creativitate, inovare, spirit antreprenorial și adaptabilitate – care sunt recunoscute ca fiind extrem de importante în stimularea unei reveniri reînnoite și durabile la bunăstarea economică și socială în statele membre și pentru a genera o societate mai favorabilă incluziunii – trebuie să fie recunoscute și să dispună de resurse.
            
         
               7.
            
            
               Cunoașterea tineretului și a impactului acestuia asupra politicii pentru tineret și asupra politicilor legate de tineret este importantă și ar trebui să se bazeze pe o cercetare suficientă.
            
         
               8.
            
            
               Este necesar un accent optimizat pe contribuția pozitivă și distinctă și pe valoarea adăugată pe care politica pentru tineret le poate aduce la Strategia Europa 2020, în special în legătură cu obiectivele din domeniile educației și formării, ocupării forței de muncă și incluziunii sociale.
            
         2.   IAU ACT DE FAPTUL CĂ:
   
               9.
            
            
               Mai multe inițiative de politică (astfel cum figurează în anexa la prezentul document) au fost introduse pentru a realiza progrese privind obiectivele Strategiei Europa 2020 și pentru a aborda provocările generate de impactul crizei pentru populația întregii UE. Multe dintre acestea au o relevanță deosebită pentru tineri. Inițiativele de politică în domeniile ocupării forței de muncă, educației și formării care îi vizează pe tineri promovează adoptarea unei abordări coordonate în cadrul căreia politica pentru tineret ar trebui să dețină un rol central. Rolul miniștrilor însărcinați cu tineretul și integrarea perspectivei de tineret într-o gamă largă de domenii de politică ar trebui să fie susținute, în mod special în cadrul semestrului european.
            
         3.   SUNT DE OPINIE CĂ:
   
               10.
            
            
               Coordonarea transsectorială și interinstituțională la nivel național și la nivelul UE este esențială pentru punerea în aplicare a unei politici eficiente pentru tineret și pentru realizarea obiectivelor Strategiei Europa 2020 pentru tineri.
            
         
               11.
            
            
               Politica pentru tineret furnizează un răspuns de politică holistic și centrat pe tineret pentru tineri, care oferă atât o acoperire verticală, cât și o acoperire orizontală. Politica pentru tineret deține un rol atât distinctiv, cât și complementar, în coordonare cu alte domenii de politică, în stimularea unei serii de răspunsuri pozitive pentru tineri. Totuși, rolul și sfera politicii pentru tineret ar beneficia de pe urma unei definiri suplimentare a modului în care aceasta contribuie la domeniile de politică conexe și interacționează cu acestea. Aceasta ar spori impactul politicii pentru tineret, atât în sine, cât și în calitate de factor de contribuție la Strategia Europa 2020, în special în legătură cu ocuparea forței de muncă și incluziunea socială și, prin urmare, ar spori vizibilitatea politicii pentru tineret în acest context.
            
         
               12.
            
            
               În special, măsurile de politică pentru tineret, astfel cum sunt exprimate, de exemplu, prin activități de tineret și prin învățarea non-formală și informală, au o relevanță distinctă în ceea ce privește pregătirea, participarea și parcursul tinerilor în domeniile educației și formării și în muncă, precum și în domeniile sănătății și incluziunii sociale. Astfel de măsuri pot sprijini în mod activ pachetul UE privind ocuparea forței de muncă în rândul tinerilor, în special punerea în aplicare eficace a garanției pentru tineret, și ar beneficia de sprijinul Inițiativei privind ocuparea forței de muncă în rândul tinerilor și al altor fonduri europene relevante.
            
         
               13.
            
            
               Sectorul tineretului are o expertiză deosebită în implicarea și responsabilizarea tinerilor, în special a celor care beneficiază de mai puține oportunități și asupra cărora politicile în materie de educație și formare și de ocupare a forței de muncă ar putea să nu aibă impact.
            
         4.   SUBLINIAZĂ URMĂTOARELE PRIORITĂȚI PENTRU MAXIMIZAREA POTENȚIALULUI POLITICII PENTRU TINERET ÎN REALIZAREA OBIECTIVELOR STRATEGIEI EUROPA 2020:
   
               14.
            
            
               Măsurile pentru intensificarea cooperării transsectoriale și interinstituționale cu scopul de a îmbunătăți coordonarea domeniilor de politică pentru tineret și legate de tineret, în special în cadrul educației și formării și al ocupării forței de muncă, reprezintă o prioritate pentru a furniza un răspuns de politică integrat și cuprinzător la provocările sociale și economice cu care se confruntă în prezent tinerii, precum și pentru a îi cuprinde pe tinerii care beneficiază de mai puține oportunități, în special tinerii care sunt marginalizați și nu sunt încadrați profesional și nu urmează niciun program educațional sau de formare (NEET), pentru a promova o societate mai favorabilă incluziunii și pentru a contribui la realizarea obiectivelor Strategiei Europa 2020.
            
         
               15.
            
            
               Rolul tinerilor înșiși în conceperea politicilor care îi afectează ar trebui sporit, în special în ceea ce privește opțiunile, accesul și parcursul lor în cadrul educației și formării, precum și în muncă, în vederea obținerii unei mai bune incluziuni sociale. Participarea tinerilor la formularea politicilor este esențială pentru modalitățile prin care politica pentru tineret este pusă în aplicare în conformitate cu Cadrul reînnoit pentru cooperarea europeană în domeniul tineretului (2010-2018). Părțile interesate din domeniul politicii pentru tineret au o expertiză specifică în facilitarea participării active a tinerilor la elaborarea politicilor.
            
         
               16.
            
            
               Rolul noului program al UE propus în domeniul educației și formării, tineretului și sportului, în special capitolul consacrat tineretului, precum și al altor programe și fonduri ale UE, va fi important pentru a oferi tinerilor din Europa oportunități pentru învățare și mobilitate, dobândirea de noi competențe și experiențe, precum și pentru implicarea în schimburi culturale și de voluntariat. Valoarea independentă și intrinsecă a politicii pentru tineret, precum și valoarea adăugată a politicii pentru tineret ar trebui să fie recunoscute pentru modul în care sprijină rezultatele pentru tineri în domeniile educației și formării, ocupării forței de muncă și incluziunii sociale. Următoarea generație de fonduri structurale și de investiții europene va contribui la investițiile în tineri și în competențele lor, precum și la îmbunătățirea capacității lor de inserție profesională și a accesului lor la piața forței de muncă.
            
         5.   INVITĂ STATELE MEMBRE, ȚINÂND SEAMA DE PRINCIPIUL SUBSIDIARITĂȚII, SĂ AIBĂ ÎN VEDERE URMĂTOARELE ACȚIUNI:
   
               17.
            
            
               Să asigure, după caz, faptul că acțiunile prioritare întreprinse în temeiul Cadrului reînnoit pentru cooperarea europeană în domeniul tineretului (2010-2018) sprijină și completează obiectivele Strategiei Europa 2020.
            
         
               18.
            
            
               Să promoveze implicarea activă a ministerelor tineretului în elaborarea politicilor naționale legate de Strategia Europa 2020, în special în formularea și, după caz, coordonarea programelor naționale de reformă (PNR) anuale.
            
         
               19.
            
            
               Să promoveze, în acest context, pe baza unor dispoziții naționale pentru dialogul cu tinerii, o mai bună utilizare a mecanismelor existente sau dezvoltarea unor noi mecanisme menite să capteze opiniile tinerilor, cu scopul de a contribui la elaborarea politicilor pentru tineret și a celor legate de tineret.
            
         
               20.
            
            
               Să analizeze modalitățile în care politica pentru tineret poate contribui la formularea unor măsuri în cadrul pachetului privind ocuparea forței de muncă în rândul tinerilor, inclusiv, după caz, la punerea în aplicare a Recomandării Consiliului privind validarea învățării non-formale și informale și a celei privind înființarea unei garanții pentru tineret.
            
         6.   INVITĂ STATELE MEMBRE ȘI COMISIA, ÎN LIMITA COMPETENȚELOR ACESTORA ȘI ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII ȘI RESPECTÂND RESPONSABILITATEA STATELOR MEMBRE PENTRU POLITICA PENTRU TINERET:
   
               21.
            
            
               Să promoveze contribuția măsurilor de politică pentru tineret, ca parte a unor strategii extinse în materie de educație și formare, ocupare a forței de muncă și incluziune socială, la realizarea obiectivelor Strategiei Europa 2020.
            
         
               22.
            
            
               Să asigure o mai mare coordonare și sinergie între acțiunile întreprinse în temeiul Cadrului reînnoit și acțiunile întreprinse în prezent în domeniul educației și formării și al ocupării forței de muncă, pentru a îmbunătăți participarea tinerilor la educație și formare, parcursul lor către ocuparea unui loc de muncă și incluziunea lor în societate. În special, să pună accentul pe incluziunea tinerilor care nu sunt încadrați profesional și nu urmează niciun program educațional sau de formare (NEET).
            
         
               23.
            
            
               Să dezvolte, în interiorul Cadrului reînnoit pentru cooperarea europeană în domeniul tineretului 2010-2018, un plan de lucru pe termen mediu, pentru a orienta lucrările referitoare la politica pentru tineret și politica legată de tineret ca răspuns la temele și tendințele actuale pentru tineret și legate de tineret, plan care va evidenția domeniile relevante de coordonare și colaborare cu politicile în materie de educație și formare și ocupare a forței de muncă, în vederea asigurării unei contribuții a politicii pentru tineret la semestrul european.
            
         
               24.
            
            
               Să instituie practica prin care reprezentanții statelor membre responsabili cu politica pentru tineret, reuniți în cadrul Consiliului și/sau al grupurilor de pregătire ale acestuia, pot purta discuții și schimba opinii cu privire la măsurile importante axate pe politici în cadrul semestrului european, al analizei anuale a creșterii și al recomandărilor specifice fiecărei țări cu privire la politicile statelor membre, cu scopul de a aduce o contribuție relevantă, la momentul oportun, la activitatea de supraveghere multilaterală a Comitetului pentru ocuparea forței de muncă în ceea ce privește recomandările specifice fiecărei țări.
            
         
               25.
            
            
               Să asigure faptul că instrumentele prevăzute în Strategia UE pentru tineret și în Raportul comun al UE pentru 2012 în domeniul tineretului, cum ar fi procesul de dialog structurat, politicile bazate pe elemente concrete și cooperarea transsectorială, sunt dezvoltate cu eficiență maximă pentru a canaliza către dezbaterea de orientare referitoare la Strategia Europa 2020 toate elementele concrete disponibile privind impactul crizei asupra tinerilor, precum și să asigure faptul că vocea tinerilor se face auzită în cadrul acestei dezbateri.
            
         
               26.
            
            
               Să evidențieze modul în care măsurile de politică pentru tineret, astfel cum sunt exprimate, de exemplu, prin activități de tineret și învățarea non-formală și informală, reprezintă pentru tineri, în special pentru cei care beneficiază de mai puține oportunități, un mijloc de responsabilizare a acestora pentru a deveni cetățeni activi și pentru a participa pe deplin la societatea civilă, precum și pentru a-și dezvolta competențele de învățare și specifice unei activități profesionale.
            
         
               27.
            
            
               Să evidențieze în mod special modul în care astfel de măsuri îi ajută pe tineri să își dezvolte aptitudinile și competențele transversale care le facilitează accesul la oportunitățile de educație și formare și la cele ocupaționale, care le pot spori autonomia și consolida parcursul, și care pot contribui, totodată, la dezvoltarea competențelor lor personale și sociale și la dobândirea de competențe antreprenoriale și specifice unor activități profesionale.
            
         
               28.
            
            
               Să promoveze accesibilitatea în rândul tuturor părților interesate relevante și să încurajeze utilizarea programelor europene, precum:
               
                           —
                        
                        
                           Programul european pentru educație, formare, tineret și sport, care sprijină mobilitatea, schimburile și îmbunătățirea competențelor și oportunitățile pentru implicarea în schimburi culturale și de voluntariat; și
                        
                     
                           —
                        
                        
                           alte programe și fonduri europene care urmăresc, printre altele, să aibă un impact asupra tuturor tinerilor, inclusiv asupra celor care beneficiază de mai puține oportunități și, în special, asupra celor care nu sunt încadrați profesional și care nu urmează un program de educație sau formare;
                        
                     și să contribuie în acest fel la dezvoltarea competențelor și la capacitatea de inserție profesională a tinerilor.
            
         
               29.
            
            
               Să promoveze utilizarea deplină și optimă, după caz, a Inițiativei privind ocuparea forței de muncă în rândul tinerilor în vederea punerii în aplicare a Recomandării Consiliului privind înființarea unei garanții pentru tineret.
            
         7.   INVITĂ COMISIA SĂ AIBĂ ÎN VEDERE URMĂTOARELE ACȚIUNI:
   
               30.
            
            
               Să aibă în vedere acțiuni pentru a asigura faptul că o perspectivă de politică pentru tineret ocupă un loc central în politicile în materie de educație și formare, ocupare a forței de muncă și incluziune socială, pentru a încorpora o dimensiune distinctă referitoare la politica pentru tineret în politicile pentru punerea în aplicare a Strategiei Europa 2020, în special în ceea ce privește activitățile de tineret și recunoașterea și validarea învățării non-formale și informale.
            
         
               31.
            
            
               Să promoveze sensibilizarea privind toate programele de finanțare ale UE și exemplele conexe de bune practici care dezvoltă competențe ale tinerilor specifice secolului XXI prin punerea unui accent mai clar pe modul în care aceste programe stimulează învățarea antreprenorială, bazată pe competențe și pe dobândirea de experiență, și care sporesc și favorizează participarea tinerilor la societate, la educație și formare și la ocuparea forței de muncă, în special a tinerilor care beneficiază de mai puține oportunități.
            
         
               32.
            
            
               În contextul Strategiei Europa 2020 și al Cadrului reînnoit pentru cooperarea europeană în domeniul tineretului (2012-2018), să continue intențiile sale de evaluare a procesului dialogului structurat pentru a asigura faptul că domeniul de aplicare, scara și conținutul procesului reflectă nevoile actuale ale tinerilor și răspund acestora și că acest proces contribuie, în același timp, în mod adecvat la dezvoltarea politicii pentru tineret.
            
         
               33.
            
            
               Să aibă în vedere elaborarea unui document de reflecție bazat pe constatările Raportului UE în domeniul tineretului și pe lucrările în curs în domeniile învățării inter pares și, pe această bază, să organizeze un seminar de învățare inter pares care să implice toate domeniile de politică majore ale tineretului, educației și formării și ocupării forței de muncă, precum și părțile interesate relevante, pentru a analiza modul optim în care ar putea fi avansat un răspuns politic la provocările actuale cu care se confruntă tinerii. O astfel de inițiativă ar putea contura recomandări care ar putea fi luate în considerare de către domeniile de politică respective și de către formațiunile relevante ale Consiliului în vederea unor noi acțiuni.
            
         
      (1)  JO C 311, 19.12.2009, p. 1.
   
      (2)  JO C 394, 20.12.2012, p. 5.
   
      (3)  Rata șomajului în rândul tinerilor cu vârsta cuprinsă între 15 și 24 de ani a crescut vertiginos de la 15 % în februarie 2008 la 23,6 % în ianuarie 2013. În ianuarie 2012, categoria NEET (tineri care nu sunt încadrați profesional și nu urmează niciun program educațional sau de formare) cuprindea 7,5 milioane de tineri cu vârsta cuprinsă între 15 și 25 de ani.
   
      ANEXĂ
      
         Contextul politic
      
      
                  1.
               
               
                  Concluziile Consiliului European din 13-14 decembrie 2012 (1) și din 7-8 februarie 2013 (2), în care s-a subliniat faptul că trebuie să se acorde cel mai înalt grad de prioritate promovării ocupării forței de muncă în rândul tinerilor și care au lansat noua Inițiativă privind ocuparea forței de muncă în rândul tinerilor.
               
            
                  2.
               
               
                  Declarația membrilor Consiliului European din 30 ianuarie 2012, „Spre o consolidare favorabilă creșterii și o creștere favorabilă ocupării forței de muncă”, prin care statele membre au fost invitate să stimuleze ocuparea forței de muncă, în special în rândul tinerilor, prin elaborarea și punerea în aplicare a unor inițiative cuprinzătoare cu privire la ocuparea forței de muncă, la educație și formare și la competențe.
               
            
                  3.
               
               
                  Recomandarea Consiliului privind înființarea unei garanții pentru tineret, din cadrul pachetului privind ocuparea forței de muncă în rândul tinerilor (3), care face parte dintr-o abordare coordonată a politicilor pentru combaterea șomajului, a părăsirii timpurii a școlii, precum și a sărăciei și a excluziunii sociale în rândul tinerilor.
               
            
                  4.
               
               
                  Recomandarea Consiliului privind validarea învățării nonformale și informale (4), care evidențiază oportunitățile și mecanismele care permit cunoștințelor, abilităților și competențelor dobândite prin învățarea nonformală și informală să joace un rol important în îmbunătățirea capacității de inserție profesională și a mobilității, precum și în sporirea motivației în ceea ce privește învățarea pe tot parcursul vieții, în special în cazul persoanelor dezavantajate socioeconomic sau slab calificate.
               
            
                  5.
               
               
                  Raportul comun al Consiliului și al Comisiei privind punerea în aplicare a cadrului strategic pentru cooperarea europeană în domeniul educației și formării profesionale (ET 2020) (5), care stabilește măsuri în vederea mobilizării procesului „ET 2020” în sprijinul obiectivelor Strategiei Europa 2020 în materie de creștere economică și locuri de muncă și identifică o serie de domenii prioritare pentru cooperarea europeană în domeniul educației și formării profesionale pentru perioada 2012-2014.
               
            
                  6.
               
               
                  Concluziile Consiliului privind investițiile în educație și formare profesională – o reacție la Regândirea educației: investiții în competențe pentru rezultate socioeconomice mai bune și Analiza anuală a creșterii pentru 2013 (6).
               
            
                  7.
               
               
                  Recomandarea Consiliului privind politicile de reducere a părăsirii timpurii a școlii (7), care subliniază necesitatea unor politici transsectoriale cuprinzătoare pentru consolidarea legăturilor dintre sistemele de educație și formare profesională și ocuparea forței de muncă.
               
            
                  8.
               
               
                  Comunicarea Comisiei intitulată „Inițiativa privind oportunitățile pentru tineri”, din 20 decembrie 2011 (8), care a invitat statele membre să ia noi măsuri pentru a aborda ratele ridicate ale șomajului în rândul tinerilor, făcând apel inclusiv la o mai bună utilizare a fondurilor sociale europene și la posibilități de mobilitate sporite.
               
            
         (1)  EUCO 205/12.
      
         (2)  EUCO 3/13.
      
         (3)  17944/12.
      
         (4)  JO C 398, 22.12.2012, p. 1.
      
         (5)  JO C 70, 8.3.2012, p. 9.
      
         (6)  JO C 64, 5.3.2013, p. 5.
      
         (7)  JO C 191, 1.7.2011, p. 1.
      
         (8)  5166/12.